Britų Rytų Indijos kompanija

Britų Rytų Indijos kompanija () – buvusi Anglijos, vėliau Didžiosios Britanijos akcinė bendrovė, įkurta 1600 m. ir uždaryta 1874 m. Ji buvo sudaryta dėl prekybos Indijos vandenyno regione, iš pradžių Rytų Indijos, vėliau – ir Rytų Azijos kraštuose. Kompanija laikoma galingiausia pasaulio istorijoje, turėjusi net ir savo armiją.How the East India Company became the world’s most powerful business. 2019-09-06, Nationalgeographic.com (tikrinta 2025-03-21). Įmonės pagrindinė būstinė buvo Londono centre, Ledenholo gatvėje.

 Istorija 

Įmonė įkurta 1600 m. gruodžio 31 d. Ją įkūrė 215 pirklių ir investuotojų, vadovaujamų Kamberlando grafo. Karališkoji chartija, kurią pasirašė Anglijos karalienė Elžbieta I, įmonei suteikė išskirtines teises prekiauti su Indija, nors faktiškai – su visomis teritorijomis į rytus nuo Gerosios Vilties kyšulio.East India Company. Worldhistory.org (tikrinta 2025-03-21).

Iš pat pradžių turėjusi monopolines teises, įmonė ilgainiui tapo ir politine jėga, aktyviai dalyvavusia britų imperialistinėje veikloje, ypač XVIII–XIX a.East India Company. Britannica.com (tikrinta 2025-03-21). Kaip įmonė ji daugiausia vertėsi prekyba, iš Pietryčių Azijos veždama prieskonius, medvilnę, porcelianą, arbatą, šilką ir kitas prekes, kurios buvo populiarios Europoje. XVII a. įsigijo svarbius prekybos uostus Indijoje – Madrasą, Bombėjų, Kalkutą.Anglijos Rytų Indijos bendrovė. Istorijatau.lt (tikrinta 2025-03-21). Kurį laiką XVII–XVIII a. įmonė prekiavo ir vergais, veždama juos iš Afrikos į Indijoje ir Indonezijoje esančias plantacijas.What was the East India Company? Nationaltrust.org.uk (tikrinta 2025-03-21).

Nuo 1623 m. veiklą sukoncentravo Indijoje, iš kur į kitas Azijos šalis ir Europą išveždavo vertingas prekes. Įmonė konkuravo su kitų Europos šalių pirkliais – portugalų, olandų, prancūzų Rytų Indijos bendrovėmis. XVIII a. nugalėjusi Prancūzijos Indijos bendrovę britų kompanija faktiškai monopolizavo prekybą su Indija. Be to, dar 1661 m. iš vyriausybės ji gavo teisę kariauti ir sudaryti taiką, 1686 m. – kalti pinigus, turėti karo lauko teismus, kariuomenę ir laivyną.

Rytų Indijos kompanija taip pat vertėsi opijaus prekyba, kuri XIX a. destabilizavo Kiniją ir privedė prie Opijaus karų, taip pat neramumų Indijoje. Dėl to 1858 m. britų vyriausybė perėmė Rytų Indijos kompanijos valdymą, o 1874 m. ją išvis uždarė.The British East India Company. 2023-12-05, Battlefields.org (tikrinta 2025-03-21).

 Šaltiniai 

Kategorija:Anglijos istorija
Kategorija:Indijos istorija
Kategorija:Jungtinės Karalystės įmonės